**Siseministeerium**

Pikk tn 61, Kesklinna linnaosa 10.okt 2025, nr 650

Tallinn, Harju maakond 15065

E-post: [info@siseministeerium.ee](mailto:info@siseministeerium.ee)

Koopia:

Sander Salmu, Kliimaministeerium, [sander.salmu@kliimaministeerium](mailto:sander.salmu@kliimaministeerium)

Ain Tatter, Kliimaministeerium, [ain.tatter@kliimaministeerium](mailto:ain.tatter@kliimaministeerium)

Eda Rembel, Kliimaministeerium, [eda.rembel@kliimaministeerium](mailto:eda.rembel@kliimaministeerium)

**Ettepanekud välismaalaste seaduse muutmiseks**

Lugupeetud härra Igor Taro

Suur tänu kaasamise ning arvamuse avaldamise võimaluse eest. Alljärgnevalt esitame autovedusid teostavate ettevõtjate erialaliidu Eesti Rahvusvaheliste Autovedajate Assotsiatsioon (ERAA) ettepanekud välismaalaste seaduse muutmise seaduse eelnõule.

Seaduse muutmise algatus on autoveosektori vaatest äärmiselt vajalik kuna tööjõu (autojuhtide) puudus on peamine ettevõtjate tegevust takistav ning konkurentsis mahajäämust põhjustav asjaolu, seda eriti rahvusvahelistel vedudel. Sellest tulenevalt eeldame, et autojuhid kuuluvad seaduseelnõuga loodava erisuse alla ehk tööjõupuudusega tegevusalade nimekirja.

Seaduse muutmisega plaanitav palgakriteeriumi erisus tööjõupuudusega tegevusaladel töötamiseks on meie hinnangul põhjendatud ning mõistlik lähenemine, kuid kõigile valdkondadele sama Eesti keskmise palga järgi koefitsiendiga 0.8 miinimumi määramine ei võta arvesse tegevusalade töötasude erinevusi ega taga valdkonnasiseselt võrdset kohtlemist Eesti oma töötajate ning võõrtööjõu vahel. Sellest tulenevalt teeme ettepaneku võtta palgakriteeriumi erisuse kehtestamisel aluseks sektori vastava ametikoha keskmine töötasu. Statistikaameti palgarakenduses on nimetatud ametlikud andmed olemas ning neid uuendatakse regulaarselt. Selline sektorite spetsiifikat arvestav lähenemine oleks õiglane /võrdne kohtlemine kõigi töötajate suhtes ning vähendaks Eesti ettevõtjate mahajäämust rahvusvahelises konkurentsis.

Lisaks teeme veelkord ettepaneku üle vaadata keelenõude rakendamise vajadus rahvusvaheliste vedude autojuhtidele. Oleme varem vähemalt kaks korda sama ettepanekuga pöördunud ning põhjalikult selgitanud miks keelenõue ei ole rahvusvaheliste vedude autojuhtide puhul asjakohane. Rahvusvaheliste vedude autojuhid viibivad valdava osa ajast väljaspool Eestit. Mingi osa juhtidest ei käi üldse Eestis, sest nad teostavad vedusid teiste riikide vahel. Ka puhkamas ei käi nad Eestis, vaid oma koduriigis. Neid seob Eestiga ainult töötamine Eesti ettevõttes ning maksude maksmine Eesti riigile.

Euroopa Liidu riikide vahel, kuid väljaspool Eestit töötamine on võimalus transpordisektori teenuste eksport kasvule pöörata, kuid ettevõtjad vajavad selleks võrdväärseid konkurentsitingimusi teiste EL riikide vedajatega.Tööjõu küsimus sh kolmandate riikide tööjõu kasutamise tingimused on siinkohal määrava tähtsusega.

Toetame ja tervitame kõiki ettepanekuid, mis muudavad kolmandate riikide päritolu tööjõu värbamise tingimusi Eestis lihtsamaks, kiiremaks ja paindlikumaks. Dokumentide taotluste menetlemise kiirus ehk aeg on probleem, mis täna võõrtööjõu kasutamist märkimisväärselt pidurdab. See puudutab nii elamislubasid, viisasid kui lühiajalise töötamise registreeringuid (LTR). Mitu kuud töötamiseks vajalikke dokumente oodata tähendab, et Eesti ettevõtted jäävad võõrtööjõu turul konkurentsist sisuliselt kõrvale. Kehtivad seadused peaksid olema paindlikud ning võimaldama arvesse võtta muuhulgas erinevate valdkondade spetsiifikat.

Rahvusvaheliste vedude autojuhtidele seadustes erisuste loomine peaks olema nende töö iseloomu arvestades igati põhjendatud. Nad ei tööta Eestis, nad ei puhka Eestis, nad ei too oma lähedasi Eestisse ega jää siia elama. Nad ei kasuta Eesti riigi teenuseid, ei koorma haldus-, sotsiaal-, tervishoiusüsteemi, nad ei ole nn. migratsioonioht. Seetõttu ei põhjendatud ka varemmainitud keelenõue, samuti ei ole mõistlik Eesti riigil endale võtta ka nendele pensionikogumise ja -maksmise kohustust. Arvestades kriitilist olukorda tööjõuturul, kus Eestis ei ole piisavalt rahvusvahelisi vedusid teostavaid autojuhte, siis Eesti ettevõtjate toimetuleku ja jätkusuutlikkuse tagamiseks on oluline, et võõrtööjõu kaasamine ei oleks takistatud.

Heale koostööle lootma jäädes

Lugupidamisega

Ermo Perolainen /digiallkiri/

ERAA juhatuse liige